
МэкъумэшыщIэхэм ядэIэпыкъун мурадкIэ
Адыгей.Республикэм мэкъумэш потребительскэ кооперативхэр къыщагъэщIэрэщIэжынущ. 2017 гъэм шыщхьэуIум и 1-м ирихьэлIэу Адыгейм и муниципальнэ щIыналъэ дэтхэнэми апхуэдэу зы нэхъ мыхъуми щыIэн хуейщ.
Адыгейм экономикэ зыужьыныгъэмрэ сатумкIэ и министерствэм щекIуэкIа зэIущIэм гулъытэ хэха щыхуащIащ мэкъумэш потребкооперацэм республикэм зыщегъэужьыным пыщIа гугъуехьхэм. Экономикэ зыужьыныгъэмрэ сатумкIэ министр Топоров Олег зэрыжиIамкIэ, 2018 гъэм къэрал дэIэпыкъуныгъэ къаIэрыхьэн папщIэ мы гъэм кооперативхэр Iэмал имыIэу къызэрагъэпэщын хуейщи, абы папщIэ хэкIыпIэрэ Iэмалу щыIэр къагъэсэбэпынущ.
«Алмэсты» фильм
Къэрэшей-Шэрджэс. Республикэм и Домбейрэ Архъызрэ я мэзылъэ щIыпIэ телъыджэхэм щытрах Кавказым уэс цIыху зэрыщыIэм теухуа шыпсэхэмрэ таурыхъхэмрэ зи лъабжьэ документальнэ, художественнэ Iэмалхэр щызэгъэуIуа «Алмэсты» фильмыр.
— Си сабиигъуэу абы сыдихьэхат, сыту жыпIэмэ уэс цIыху зэрыщыIэм теухуа хъыбар гъэщIэгъуэн куэд нэхъыжьхэм къаIуатэу зэхэсхати. Фильмым и документальнэ Iыхьэм ехьэлIауэ Кавказ Ищхъэрэм и республикэ зыбжанэм дыщыIащ, къэхутакIуэхэмрэ щIэныгъэлIхэмрэ дахуэзащ, алмэсты зэрыщыIэм щыхьэт техъуэхэр къигъуэтын папщIэ щIэх-щIэхыурэ Кавказыбгхэм къэхутэныгъэхэр щезыгъэкIуэкI, Германием щыщ Бейер Мартин и интервью ттхынуи дыхунэсащ, — жеIэ «Алмэсты» фильмыр зыщIхэм ящыщ Чэнджэщауэ Артур.
Фильмым и художественнэ Iыхьэм дыхешэ Кавказым XIX лIэщIыгъуэм къыщыхъуа хуэдэу къагупсысам. ЛIыхъужь нэхъыщхьэр бгырыс щIалэщIэщ, абы и сабийр алмастым бгым ехь, адэр быным и лъыхъуакIуэ йожьэ.
Фильмыр техыныр и кIэм нагъэсауэ жыпIэ хъунущ. Ар мы гъэм и накъыгъэ мазэм ягъэлъэгъуэнущ «Архъыз 24» телеканалымкIэ.
Дзэм къулыкъу щызыщIэхэм папщIэ
Абхъаз.Урысей дзэкъулыкъущIэхэу Абхъазым щыIэ базэм къалэныр щезыхьэкIхэм папщIэ республикэм къалэ цIыкIу щаухуэ.
Ипщэ дзэ округым и пресс-IуэхущIапIэм щыгъуазэ дызэрищIамкIэ, дзэм хэтхэм хуаухуэ къатитIу зэтет унэ 19, фэтэр 300 хъууэ. А «хьэблэр» тенджыз ФIыцIэм зы километркIэ пэIэщIэу аращ.
Фэтэрхэр къулыкъу зыщIэхэм зэIэпахынущи, ахэр зыхуей псомкIи къызэгъэпэщыныр къэралым и пщэм делъхьэж. Къыхэдгъэщынщи, дзэ базэм щаухуэ абы къулыкъур щезыхьэкIхэм я сабийхэм папщIэ сабий садрэ школрэ. Унэхэр мы гъэм и кIэм ятыну я мурадщ.
УЭРДОКЪУЭ Женя.
